ORDE do 17 de febreiro 2005 pola que se convocan dúas bolsas para realizar estudos relacionados coa Unión Europea no Colexio de Europa (Bruxes e Natolín) durante o curso académico 2005-2006.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 24/02/2005

O Estatuto de autonomía de Galicia, no seu artigo 31, establece como competencia plena da Comunidade Autónoma de Galicia a regulación e administración do ensino en toda a súa extensión, niveis e graos, modalidades e especialidades, no ámbito das súas competencias.
O Real decreto 1754/1987, do 18 de decembro (BOE do 19 de xaneiro de 1988, DOG do 17 de febreiro), transferiulle á comunidade autónoma competencias en materia de universidades. Estas competencias foron asumidas pola comunidade autónoma e asignadas á Consellería de Educación e Ordenación Universitaria no Decreto 62/1988, do 17 de marzo (DOG do 8 de abril). A Lei 11/1989, do 20 de xullo (DOG do 16 de agosto), de ordenación do sistema universitario de Galicia, determina a constitución do sistema universitario de Galicia con tres universidades: a Universidade da Coruña, a de Santiago de Compostela e a de Vigo.
A Consellería de Educación e Ordenación Universitaria e o Colexio de Europa teñen asinado un convenio de colaboración, para así contribuír á formación dos nosos titulados universitarios e de profesionais coas institucións, o dereito e a economía europeas.
En virtude de canto antecede, esta consellería
DISPÓN:
Artigo 1º.-Obxecto.
Convócase concurso público para a adxudicación de dúas bolsas destinadas a titulados superiores en ciencias políticas e da administración, dereito, administración e dirección de empresas ou economía para realizar estudos de especialización en temas relacionados coa Unión Europea e o proceso de integración europeo, unha para o Colexio de Europa con sede en Bruxes (Bélxica) e outra para Natolín (Polonia).
Artigo 2º.-Orzamento.
A Consellería de Educación e Ordenación Universitaria financiará estas bolsas con cargo á partida orzamentaria 07.05.322C.480.2 dos orzamentos da Comunidade Autónoma de Galicia para o ano 2005, cunha contía máxima de 38.000 A sen prexuízo de poder ser incrementadas de acordo coas dispoñibilidades económicas da consellería.
Artigo 3º.-Requisitos.
As bolsas poderán ser solicitadas por aqueles titulados superiores en ciencias políticas e da admi
nistración, dereito, administración e dirección de empresas ou economía, que cumpran os seguintes requisitos:
a) Posuír a nacionalidade española ou ser nacionais dun país membro da Unión Europea.
b) Ser estudante galego e ter realizado os estudos nos últimos cinco anos ou estar realizando o derradeiro curso da carreira en titulación de carácter oficial e validez nacional nas universidades do sistema universitario de Galicia ou de fóra de Galicia.
c) Ter unha puntuación media no seu expediente académico igual ou superior a 2,50 puntos.
d) Non ter desfrutado desta bolsa en convocatorias anteriores.
e) Acreditar, documentalmente, coñecementos satisfactorios de galego, inglés e francés, preferentemente certificado de toefl ou british council, alianza francesa, diploma superior da escola oficial de idiomas ou certificado acreditativo de ter cursado ou superado estudos nas universidades ou centros superiores de países de fala inglesa e francesa.
f) Para obter o desfrute efectivo da bolsa será imprescindible posuír o título de licenciado ou equivalente, e no caso de alumnos que estean realizando o último curso de carreira deberán ter finalizado os seus estudos na convocatoria de xuño.
Artigo 4º.-Duración e contía.
A duración das bolsas é a dun curso académico completo (curso 2005-2006).
O importe de cada bolsa ascende a un total de 19.000 A, destinados ao pagamento das taxas e estadía, que será efectuado en nome do bolseiro pola Consellería de Educación e Ordenación Universitaria directamente ao Colexio de Europa, unha vez que este comunique o seu importe.
A cantidade restante ata completar o importe total da bolsa, unha vez feito o ingreso en concepto de taxas e estadía, ingresáraselle ao bolseiro en concepto de axuda institucional para gastos de desprazamento e seguro. Esta cantidade seralle aboada ao beneficiario da axuda mediante transferencia bancaria durante a súa estadía no Colexio de Europa en Bruxes ou Natolín, unha vez se teña recibida na Dirección Xeral de Universidades a certificación debidamente asinada da súa incorporación, de acordo co estipulado no artigo 15 e 16 do Decreto 87/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, tanto para a xustificación como para o pagamento.
Artigo 5º.-Solicitudes e documentación.
As solicitudes, segundo modelo ED429A que se publica como anexo I desta orde, presentaranse no rexistro xeral da Consellería de Educación e Ordenación Universitaria, dirixidas á Dirección Xeral de
Universidades -Subdirección Xeral de Universidades (edificio administrativo San Caetano, s/n, 15781 Santiago de Compostela); ou ben en calquera dos centros previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común para a presentación de instancias. Se no uso deste dereito a solicitude é remitida por correo presentarase en sobre aberto, para que sexa datada e selada polo funcionario de correos antes de que proceda á súa certificación.
As solicitudes deberán ir xunto coa seguinte documentación:
a) Fotocopia do DNI.
b) Currículo vitae detallado académico e profesional, xunto cos documentos acreditativos dos méritos alegados.
c) Certificación académica completa, na que se fará constar o resumo do número de créditos segundo a valoración académica, ou copia compulsada dela dos estudos realizados de ciencias políticas e da administración, dereito, administración e dirección de empresas ou economía.
Os títulos obtidos no estranxeiro ou en centros non estatais deberán estar validados ou recoñecidos na data de finalización do prazo de presentación de solicitudes e deberase xuntar, se é o caso, as oportunas táboas de equivalencias oficiais das cualificacións.
d) Certificación ou copia compulsada dos documentos que acrediten o nivel de coñecementos de galego, inglés e francés.
e) Declaración xurada conforme non percibe ningún outro tipo de axuda para a mesma finalidade e de non realizar traballo remunerado, coa que se entenderá cumprido o mesmo requisito exixido previo ao derradeiro pagamento.
f) Certificado de estar empadroado na Comunidade Autónoma de Galicia.
g) Documento facilitado pola entidade bancaria a nome do interesado, en que conste o código conta cliente comprensivo dos códigos que identifican o banco, a oficina, o díxito de control e o número de conta en que se aboará o importe da axuda.
O prazo de presentación de solicitudes será de corenta días naturais, contados a partir do día seguinte ao da publicación desta convocatoria no Diario Oficial de Galicia.
Artigo 6º.-Comisión avaliadora.
A selección dos candidatos será realizada por unha comisión avaliadora integrada por:
Presidente: director xeral de universidades, ou por delegación o subdirector xeral de universidades.
Vogais:
-Vicerreitor de Estudantes da Universidade da Coruña.
-Vicerreitora de Estudantes e Relacións Institucionais da Universidade de Santiago de Compostela.
-Vicerreitor de extensión universitaria e estudantes da Universidade de Vigo.
-Un funcionario do servizo de apoio e orientación aos estudantes universitarios.
Secretario: un funcionario da Dirección Xeral de Universidades, que actuará con voz e voto.
Artigo 7º.-Tramitación.
Unha vez comprobado que todas as solicitudes reúnen os requisitos establecidos nesta orde de convocatoria e emendada, no caso de ser requirida, a documentación necesaria no prazo de dez días desde a súa notificación, a comisión avaliadora elaborará unha relación de beneficiarios e de suplentes, se os houbese.
Transcorrido o prazo sinalado no parágrafo anterior sen que se emende ou complete a documentación requirida, arquivarase o expediente sen mais trámites.
Artigo 8º.-Criterios de selección.
A selección realizarase tendo en conta o expediente académico, os coñecementos do idioma (galego, inglés, e francés) e o currículo, de acordo co seguinte baremo:
-Expediente académico: ata 4 puntos.
A nota media do expediente académico calcularase de acordo co seguinte baremo:
-Matrícula de honra: 4 puntos.
-Sobresaliente: 3 puntos.
-Notable: 2 puntos.
-Aprobado: 1 punto.
Segundo o plan de estudos que se cursase, esta nota media calcularase do xeito seguinte:
a) Estudos organizados por materias:
Media=suma das notas de cada materia/nº total de convocatorias empregadas.
b) Plans de estudos estruturados en créditos:
Media=(N1.P1+N2.P2+N3.P3+...)/(C1.N1+C2.N2 +...).
Onde:
N1=nº de créditos de cada materia.
P1=puntuación de cada materia.
C1=nº de convocatorias empregadas en cada materia.
Para o cálculo da nota media non se terán en conta as materias ou créditos que, segundo os plans de estudos, soamente se poidan cualificar como apto, nin o recoñecemento de créditos nos que non figure cualificación.
Os complementos de formación serán computados do mesmo xeito que as restantes materias.
As materias ou créditos validados, sen que se especifiquen na validación a cualificación obtida, valoraranse coma aprobados.
-Idiomas: ata un máximo de 3 puntos.
-Currículo vitae: ata un máximo de 3 puntos.
Artigo 9º.-Resolución.
O tribunal ou comisión avaliadora poderá contar con expertos para valorar mediante unha entrevista, no caso de ser necesario, o grao de coñecemento de idiomas dos candidatos propostos.
Unha vez feita a selección pola comisión avaliadora esta elevará a través da Dirección Xeral de Universidades ao colexio de Europa a correspondente proposta coa documentación requirida.
Unha vez que o colexio de Europa confirme a selección dalgún dos candidatos propostos (máximo de 2), o conselleiro de Educación e Ordenación Universitaria procederá a resolver con carácter definitivo esta convocatoria mediante orde que se publicará no Diario Oficial de Galicia. Contra esta resolución, que esgota a vía administrativa, os interesados poderán interpoñer recurso potestativo de reposición perante o conselleiro de Educación e Ordenación Universitaria no prazo dun mes a partir do día seguinte ao da publicación da resolución no DOG, segundo o disposto nos artigos 116 e 117 da Lei 4/1999 (BOE nº 12, do 14 de xaneiro) de modificación da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses perante o Tribunal Superior de Xustiza de Galicia.
Artigo 10º.-Obrigas dos bolseiros.
a) O bolseiro está obrigado a incorporarse ao centro correspondente ao comezo do curso académico 2005-2006, e deberá informar inmediatamente disto á Dirección Xeral de Universidades.
b) A Dirección Xeral de Universidades poderá, en calquera momento do curso, solicitarlle ao bolseiro un informe sobre as súas actividades. Así mesmo, poderáselle solicitar este informe aos responsables do programa de estudos. No caso de producirse unha avaliación desfavorable poderá decidirse o cesamento inmediato da axuda e, incluso, a devolución das cantidades xa pagadas, de acordo co procedemento regulamentariamente establecido.
c) O bolseiro comprométese a elaborar unha memoria cun resumo dos estudos realizados, así como de todos os extremos que xulgue convenientes. A dita memoria entregarase ao remate dos estudos.
d) O desfrute da bolsa é incompatible coa realización de calquera traballo remunerado ou con outra bolsa.
Artigo 11º.-Aceptación da bolsa.
A aceptación da bolsa farase mediante documento asinado polo bolseiro en que se compromete a cum-
prir todas e cada unha das condicións recollidas nesta bases.
Disposicións adicionais
Primeira.-O incumprimento total ou parcial de calquera das condicións establecidas nesta orde constituirá causa determinante de revogación da axuda e do seu reintegro polo beneficiario ou solicitante, segundo o disposto no artigo 78.10 do Decreto lexislativo 1/1999, do 7 de outubro, de acordo coa redacción dada pola Lei 14/2004, do 29 decembro.
Toda alteración das condicións que se tiveron en conta para a concesión da subvención poderá dar lugar á modificación da resolución de concesión.
Segunda.-Se por calquera causa, no momento en que a comisión avaliadora teña que examinar as solicitudes, algún dos compoñentes non puidesen asistir, será substituído pola persoa que para o efecto se nomee. O dito nomeamento deberá recaer noutra persoa da dirección xeral, ou da universidade correspondente, en virtude da súa representación.
Terceira.-Para os efectos establecidos no artigo 42.2º da Lei 30/1992, de réxime xurídico das administracións públicas e do procedemento administrativo común, modificada pola Lei 4/1999, o prazo máximo para resolver as solicitudes correspondentes ás accións especificadas nesta orde, será de seis meses, contados a partir da publicación desta convocatoria no Diario Oficial de Galicia.
As solicitudes entenderanse desestimadas de non ditarse resolución expresa no prazo sinalado no parágrafo anterior.
Cuarta.-Os beneficiarios teñen a obriga de facilitar toda a información que lles sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das suas funcións de fiscalización e control do destino das axudas.
Disposicións derradeiras
Primeira.-Autorízase ao director xeral de Universidades para ditar as disposicións necesarias para o desenvolvemento desta orde.
Segunda.-Esta orde adáptase ás normas básicas do texto articulado da Lei 38/2003, do 17 de novembro (BOE do 18 de novembro), xeral de subvencións e ás do seu desenvolvemento, igualmente aos artigos 78 e 79 do Decreto lexislativo 1/1999, do 7 de outubro, de acordo coa redacción dada pola Lei 14/2004, do 29 de decembro.
Terceira.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 17 de febreiro 2005.
Celso Currás Fernández
Conselleiro de Educación e Ordenación Universitaria